LESONI 11
Cata na Lotu Lasu!
O Setani kei ira nona timoni era sega ni vinakata mo qarava na Kalou. E nodra inaki me kua sara ga ni dua vei keda e qarava na Kalou. Era saga vakacava mera cakava oqo? Dua, ena nodra vakayagataka na lotu lasu. (2 Korinica 11:13-15) E okati me lotu lasu na lotu e sega ni vakavuvulitaka na ka dina mai na iVolatabu. Na lotu lasu e vaka na ilavo lasulasu—e vaka na irairai ni ilavo dina, ia e sega na kena yaga. Ena rawa ga ni vakaleqai iko.
Ena sega ni rawa vakadua vei lotu lasu me vakamarautaki Jiova, na Kalou daudina. Ni se bula e vuravura o Jisu, a tiko e dua na ilawalawa vakalotu era vinakata mera vakamatei koya. Era nanuma ni donu na ivalavala ni nodra sokalou. Era kaya: “E dua bau na tama i keimami, na Kalou.” E duavata beka kei ira o Jisu? Sega! E tukuna vei ira: “A tamamudou na tevoro.” (Joni 8:41, 44) Era nanuma e levu nikua nira qarava tiko na Kalou, ia era qaravi Setani dina tiko kei ira na nona timoni!—1 Korinica 10:20, NW.
Na lotu lasu e vakavulici ira na tamata mera masu ina matakau. E kaya na Kalou me kua ni masuti na matakau. E veiganiti vinaka oqo. O na vinakata beka me dua e sega ni vosa vei iko, ia e lai vosa tiko ga ina kemu itaba? O na kaya beka ni nomu itokani dina o koya oya? Sega, sega ni rawa. E vinakata o Jiova meda vosa vua, sega ina matakau se itaba, na ka e sega ni bula.—Lako Yani 20:4, 5.
Na lotu lasu e vakavuvulitaka ni sega ni cala na veivakamatei ena gauna ni ivalu. E kaya o Jisu ni o ira na itokani ni Kalou era na veilomani. Eda na sega ni vakamatea e dua eda lomana. (Joni 13:35) E cala sara mada ga meda vakamatea na tamata ca. Nira lako mai na meca i Jisu mera vesuki koya, a sega ni vakatarai ira nona tisaipeli mera vala mera taqomaki koya.—Maciu 26:51, 52.
Na lotu lasu e vakavuvulitaka nira na lai kama i eli na tamata ca. Ia, na iVolatabu e vakavuvulitaka ni ivalavala ca ena tini ina mate. (Roma 6:23) E Kalou dau loloma o Jiova. Ena rawa beka ni vakararawataka tawamudu na tamata e dua na Kalou dau loloma? E macala ni na sega! Ena kune ga ena Parataisi e dua na lotu, na lotu ga e vakadonuya o Jiova. (Vakatakila 15:4) Sa ra na yali na lotu era yavutaki ena lasu i Setani.
fij_Latn fij_Latn fij_Latn fij_Latn fij_Latn fij_Latn fij_Latn